Narodna skupština
20100304

Ne sporim pravo, nego podržavam pravo i obavezu države da ovu oblast utvrdi, da se pronađe taj delikatni odnos između države sa jedne starne, koja ima i pravo i obavezu da uredi ovu oblast, ali i lovačkih udruženja, odnosno Lovačkog saveza Srbije, kao krovne organizacije, da rukovodi lovačkim udruženjima i da se sa stanovišta, pre svega, struke, na najbolji mogući način organizuje ova oblast. Kažem da je to delikatno pitanje, jer uvek je delikatno pitanje kada država ulazi u resore koji su isključivo stručni i koji se zasnivaju i na nauci, ali i na nasleđenoj praksi. Mislim da ovaj zakon nije pronašao najbolji balans i na Odboru za poljoprivredu sam glasao protiv. Videćemo kako ćemo na kraju rasprave glasati kao poslanička grupa, u zavisnosti i od volje da se usvoje određeni amandmani, koje je predložila i Poslanička grupa DSS, ali i druge političke partije koje sede u ovom parlamentu, pa ćemo na osnovu toga i doneti konačnu odluku kako ćemo se izjasniti o ovom zakonu. Zašto sam na Odboru za poljoprivredu glasao protiv?